1. ปัจจัยความเสี่ยง

เนื่องจากบริษัทดำเนินธุรกิจด้านการให้บริการ ให้เช่าโกดังเก็บสินค้า ขนถ่ายสินค้าและ
ให้บริการท่าเทียบเรือ
ดังนั้นการให้บริการที่ดีและการดูแลเอาใจใส่ต่อสินค้าที่มาใช้บริการตลอดจนการรับผิดชอบต่อสินค้าตั้งแต่การนำเข้ามาในสถานที่เก็บพักจนถึงเสร็จสิ้นการส่งมอบ
ขึ้นเรือเดินสมุทรเพื่อดำรงไว้ซึ่งผลประโยชน์ของลูกค้าและผู้ที่มีส่วนเกี่ยวข้อง
จึงเป็นสิ่งสำคัญที่จะทำให้เกิดความเชื่อมั่นในการนำสินค้าเข้ามา
ใช้บริการและเป็นการสร้างความเชื่อถือให้เกิดความสัมพันธ์อันดีที่จะใช้บริการของบริษัทต่อไปอีกเป็นเวลายาวนาน
อันจะมีผลไปถึงการ สร้างผลกำไรให้แก่ผู้ถือหุ้นของบริษัท
ดังนั้นในส่วนของปัจจัยความเสี่ยงอันอาจจะเกิดขึ้นได้กับบริษัทและบริษัทย่อยซึ่งหากเกิดขึ้นอาจมีผลกระทบต่อการดำเนินงานและฐานะการเงินทำให้ไม่เป็นไปตามที่ควรจะเป็นในสถานการณ์ปกติหรืออาจมีผลกระทบต่อความสามารถในการบรรลุวัตถุประสงค์และเป้าหมายของบริษัทซึ่งสามารถสรุปพอสังเขปได้ดังนี้

1. ความเสี่ยงด้านการบริหารคลังสินค้า

เนื่องจากธุรกิจของบริษัทมีคลังสินค้าสำหรับเก็บพักน้ำตาลทรายสำหรับรอการขนถ่ายขึ้นเรือเดินสมุทรและให้บริษัทย่อย
(บริษัท ที เอส ฟลาวมิลล์ จำกัด ) เช่าเพื่อเก็บวัตถุดิบได้แก่
ข้าวสาลีในการผลิตแป้งสาลีเพื่อจำหน่าย ส่วนที่เหลือจึงให้ลูกค้าภายนอก เช่าเก็บสินค้า
ซึ่งส่วนใหญ่ได้แก่ ข้าวสาร และน้ำมันพืช สำหรับในปี 2552
คลังสินค้าภาคกลางได้รับผลกระทบจากภาวะน้ำท่วม
อันมีสาเหตุจากระดับน้ำในแม่น้ำเจ้าพระยาขึ้นสูงประกอบกับปริมาณฝนที่ตกลงมามากทำให้ไม่สามารถรองรับปริมาณน้ำตาลที่ผลิตจาก
โรงงานน้ำตาลจากภาคเหนือ
จึงส่งเข้ามาฝากในคลังสินค้าของบริษัทมากกว่าประมาณการที่สำรองไว้ ทำให้บริษัทฯ
ต้องเช่าโกดังเก็บสินค้าจากภายนอกเพื่อให้บริการรับฝากและขนถ่ายขึ้นเรือเดินสมุทรเป็นการเสียโอกาสในการทำกำไรให้มากกว่าที่ควรจะเป็น

สำหรับฤดูการผลิตปี 2552/2553 บริษัทฯ
เร่งดำเนินการปรับปรุงซ่อมแซมโกดังเก็บสินค้าส่วนที่ชำรุดทั้งหมดให้มีความพร้อม
ในการรับฝากสินค้าในปริมาณมากขึ้นและเพื่อเป็นการชดเชยพื้นที่โกดังส่วนที่มีการรื้อถอนปรับปรุงให้บริษัทย่อยได้แก่
บริษัท ที เอส อุตสาหกรรมน้ำมัน จำกัด ทำการก่อสร้างโรงงานกลั่นน้ำมันปาล์ม

2. ความเสี่ยงในด้านการปรับเปลี่ยนของเงื่อนไขสัญญาส่งมอบสินค้า

ธุรกิจให้บริการด้านการขนถ่ายสินค้าต้องขึ้นอยู่กับเจ้าของสินค้าที่ทำสัญญาขายสินค้าให้แก่ลูกค้าที่อาจจะมีการปรับเปลี่ยนเงื่อนไขการส่งมอบสินค้าซึ่งเดิมมีการกำหนดปริมาณส่งมอบสินค้าต่อวันและสถานที่ส่งมอบ
ปัจจุบันผู้ซื้อมีการปรับเปลี่ยนสัญญาโดยกำหนดปริมาณการทำงานขนถ่ายสินค้าให้ได้จำนวนต่อวันให้มากขึ้นเพื่อเป็นประโยชน์และเป็นการลดต้นทุนในด้านการเช่าเรือ
ดังนั้นในส่วนของบริษัทจึงต้องทำการปรับปรุงระบบการส่งมอบตลอดจนใช้เครื่องจักรเข้ามาทดแทนกำลังคนให้สอดคล้องกับการปรับเปลี่ยนดังกล่าว
ซึ่งส่งผลกระทบมาถึงต้นทุนในการทำงานของบริษัทให้สูงขึ้นไปด้วย
ในส่วนของการบริหารด้านการให้บริการด้านคลังสินค้า ท่าเทียบเรือกับลูกค้าภายนอกได้แก่ ข้าวสาร
น้ำมันพืช ตลอดจนสินค้าที่เป็นพืชผลทางการเกษตรอื่นๆ
เพิ่มขึ้นเพื่อเป็นการชดเชยรายได้ที่ลดลงเนื่องจากการเพิ่มขึ้นของต้นทุนการให้บริการสินค้าน้ำตาล

3. ความเสี่ยงในด้านการปฏิบัติการ

บริษัทให้ความสำคัญกับการบริหารความเสี่ยงทางด้านปฏิบัติการ
โดยการตรวจสอบหรือการตรวจรับสินค้าแบ่งแยกประเภทสินค้าและการส่งมอบสินค้าให้ถูกต้องกับข้อกำหนดของลูกค้าได้แก่
ค่าสีและค่าความหวาน การบำรุงรักษาเครื่องจักรอุปกรณ์ เช่น ระบบสายพานลำเลียง
ระบบยกรถบริเวณสถานีเทน้ำตาล ตลอดจนเครื่องจักรกลต่างๆ ที่ใช้ในระบบขนถ่ายสินค้า
มีการตรวจสอบตามกำหนดเวลาเพื่อเป็นการควบคุม
มิให้เกิดความสูญเสียต่อการให้บริการหรือเกิดความบกพร่องระหว่างปฏิบัติงาน
นอกจากนี้ยังมีการเตรียมความพร้อมในการปฏิบัติตาม แบบฉุกเฉิน เช่น
จัดให้มีการอบรมการป้องกันอัคคีภัย
การอพยพคนงานในกรณีเกิดภัยฉุกเฉินที่เกิดขึ้นโดยมิได้คาดการณ์ให้ได้รับความปลอดภัย
มีการจัดทำประกันภัยเพื่อคุ้มครองความเสี่ยงทั้งในด้านทรัพย์สินตลอดจนตัวพนักงานที่จะต้องปฏิบัติงานในส่วนที่มีความเสี่ยง
เช่น พนักงาน ที่ต้องทำงานบนที่สูง หรือผู้ที่ต้องใช้เครื่องจักรกลตลอดจนการใช้ยานพาหนะต่างๆ
ด้วย

4. ความเสี่ยงในการลงทุนในโครงการใหม่

บริษัท ไทยชูการ์ เทอร์มิเนิ้ล จำกัด (มหาชน)
มีการลงทุนทั้งในส่วนของบริษัทและบริษัทย่อยโดยพิจารณาโครงการ ที่จะส่งผล
ให้บริษัทสามารถเติบโตได้อย่างมั่นคงในระยะยาว อย่างไรก็ตามการลงทุนใหม่ๆ
อาจมีความเสี่ยงเกิดขึ้น ในการลงทุนแต่ละครั้งจึงมีแนวทาง ในการป้องกันความเสี่ยง
โดยพิจารณาปัจจัยความเสี่ยงต่างๆ ทั้งทางด้านศักยภาพของธุรกิจ การดำเนินการ
ความสามารถของผู้ดำเนินการ ทำการวิเคราะห์ผลตอบแทนจากการลงทุน
รวมถึงลักษณะและขนาดของโครงการเพื่อนำมาประกอบการพิจารณาตลอดจนความล่าช้าและค่าใช้จ่ายเกินวงเงินงบประมาณ
ฝ่ายบริหารมีการประชุมเพื่อกำหนดแนวทางการป้องกันความเสี่ยงและติดตามผลความคืบหน้าทุกด้านเพื่อให้สามารถดำเนินโครงการได้ตามคุณภาพระยะเวลาและงบประมาณที่กำหนด

จากความเสี่ยงดังกล่าวในข้างต้น
บริษัทมีระบบการพิจารณาการลงทุนในโครงการใหม่อย่างรอบคอบจะต้องผ่านการอนุมัติจากคณะกรรมการบริหารโดยให้ความสำคัญต่อการกำหนดนโยบาย
การวางแผนโครงการ
การบริหารสัญญาจัดซื้อจัดจ้างโดยปรับปรุงกระบวนการจัดซื้อจัดจ้างให้มีความถูกต้อง รวดเร็ว
และคล่องตัวขึ้น มีคณะทำงานติดตามงานและการบริหารควบคุมการก่อสร้าง
ทั้งนี้เพื่อให้มั่นใจว่าสามารถดำเนินโครงการได้ทันตามกำหนดโดยศึกษาเงื่อนไขและข้อกำหนดในสัญญา
เพื่อมิให้เกิดข้อพิพาทระหว่างคู่สัญญา
อีกทั้งพยายามจะลดต้นทุนเพื่อให้มั่นใจได้ว่าเกิดประโยชน์สูงสุดแก่ทุกฝ่ายที่เกี่ยวข้องก่อนเข้าพิจารณาในคณะกรรมการบริษัทเพื่ออนุมัติการลงทุน